SK Úradný vestník Európskej únie C 177/28

Uverejnenie žiadosti o registráciu v zmysle článku 6 odsek 2 nariadenia (EHS) č. 2081/92 o ochrane označení pôvodu a zemepisných označení

(2005/C 177/12)

Toto uverejnenie udeľuje právo námietky v zmysle článku 7 a 12 d uvedeného nariadenia. Každá námietka proti tejto žiadosti musí byť postúpená v lehote šiestich mesiacov od tohto uverejnenia prostredníctvom príslušného orgánu členského štátu, členského štátu Svetovej obchodnej organizácie, alebo tretej krajiny uznanej podľa článku 12 odsek 3. Uverejnenie je odôvodnené nasledujúcimi náležitosťami, najmä bodom 4.6, podľa ktorého sa žiadosť považuje za odôvodnenú v zmysle nariadenia (EHS) č. 2081/92.

SÚHRNNÝ VÝKAZ

NARIADENIE RADY (EHS) č. 2081/92

„ANTEQUERA“

Č. ES: ES/00327/26.11.2003

CHOP ( X ) CHZO ( )

Táto správa je zhrnutím, ktoré bolo vypracované pre rámcovú orientáciu. Podrobnejšie informácie najmä pre výrobcov produktov, na ktoré sa vzťahuje príslušné CHOP alebo CHZO, sú k dispozícii v úplnom znení špecifikácie buď na vnútroštátnej úrovni, alebo v útvaroch Európskej komisie (1)

1. Príslušný orgán členského štátu:

Názov: Subdirección General de Sistemas de Calidad Diferenciada. Dirección General de Alimentación. Secretaria General de Agricultura y Alimentación del Ministerio de Agricultura, Pesca y Alimentación de España. Adresa: Paseo Infanta Isabel, 1 E-28071 – Madrid Telefón: (34-91) 347 53 94 Fax: (34-91) 347 54 10

2. Združenie:

2.1 Názov: OLEICOLA HOJIBLANCA DE MALAGA, S.C.A. DE 2o GRADO. 2.2 Adresa: Carretera de Córdoba, s/n E-29200 Antequera (Málaga) Aptdo. Correos no 172 Telefón: (34-52) 84 14 51 Fax: (34-52) 84 03 59 2.3 Zloženie: Producent /spracovateľ (x) iní ( )

3. Druh výrobku:

Extra panenský olivový olej (Huile d'olive vierge extra) – Trieda 1.5. – Tuky

4. Opis špecifikácie:

(zhrnutie podmienok podľa článku 4 ods. 2)

4.1 Názov: „Antequera“

4.2 Opis: Extra panenský olivový olej získavaný z plodov olivovníka (Olea europea, L.) z týchto odrôd: Hojiblanca, Picual alebo Marteño, Arbequina, Lechín zo Sevilly alebo Zorzaleño, Gordal z Archidony, Picudo, Verdial z Vélez-Málaga a Verdial z Huévar. Hlavnou odrodou je Hojiblanca.

Uvedené oleje sú mierne stabilné vďaka vysokému obsahu tokoferolov, ktorý je charakteristický pre oleje z odrody Hojiblanca. To vysvetľuje, prečo sú oleje Antequera bohaté na vitamín E.

Obsah mastných kyselín v olejoch je z dietetického hľadiska veľmi vyvážený. Vyváženosť sa dosahuje vďaka samotnej odrode Hojiblanca, ako aj vďaka zemepisnému prostrediu. Oleje majú vysoký obsah kyseliny olejovej, priemerný obsah kyseliny linolénovej, a pomer nenasýtených mastných kyselín k nasýteným mastným kyselinám je vysoký.

Treba zdôrazniť vysokú hladinu metylsterolov v nezmydliteľnom podieli olejov Antequera, ktoré presahujú hodnotu 30 mg/100 g oleja.

Z organoleptického hľadiska ide o oleje jemnej chuti. Vyznačujú sa širokou škálou aróm ako arómy zelených olív, iných zrelých druhov ovocia, mandlí, banánov a zeleného krmiva. Intenzita aróm zachovávajúcich chuť ovocia sa pohybuje od priemernej po vysokú. Pri miernej až priemernej aromatickosti sa vyskytuje horkosť a pikantnosť, pričom obidve príchute dokonale ladia so sladkastou chuťou.

Farba je zlatistá až zelenkastá a závisí od obdobia zberu a zemepisnej polohy v regióne.

Oleje chránené označením pôvodu nutne patria do kategórie extra panenské oleje, ktoré zodpovedajú niektorému z nasledujúcich zatriediteľných druhov olejov podľa ich organoleptických a fyzikálno-chemických vlastností:

Druh „Saveur intense“ (Intenzívna chuť) vykazuje najintenzívnejšie organoleptické vlastnosti.

Druh „Saveur légère“ (Jemná chuť) vykazuje organoleptické vlastnosti miernej intenzity.

Oba druhy musia mať nasledujúce analytické špecifikácie, vyjadrené v maximálnych prípustných hodnotách:

4.3 Zemepisná oblasť: Oblasť produkcie sa nachádza v prírodnej oblasti Antequerskej preliačiny, ktorá sa nachádza na západnom okraji intrabetických preliačin Andalúzie. Ne severe je ohraničená provinciami Córdoba a Sevilla, na východe provinciami Sevilla a Cadix a na západe provinciou Grenada. Južná hranica je tvorená sústavou hornatých útvarov, ktoré oblasť oddeľujú od hôr Malagy, Hoyas údolia Guadalhorce a oblasti Serranía de Ronda, pričom všetky tieto oblasti sú súčasťou provincie Malaga.

Túto oblasť tvoria pozemky, ktoré sa nachádzajú v týchto obciach provincie Malaga: Alameda, Almargen, Antequera, Archidona, Campillos, Cañete La Real, Cuevas Bajas, Cuevas de San Marcos, Fuente de Piedra, Humilladero, Mollina, Sierra de Yeguas, Teba, Villanueva de Algaidas, Villanueva del Rosario, Villanueva del Trabuco a Villanueva de Tapia, ako aj v obci Palenciana v provincii Córdoba.

Oblasť spracovávania a oblasť zabezpečovania obalovej úpravy sa zhodujú s oblasťou produkcie.

4.4 Dôkaz pôvodu: Olivy pochádzajú z povolených odrôd olivovníkov so zapísaným označením pôvodu. Olej pochádza z mlynov nachádzajúcich sa v oblasti produkcie, zapísaných v registri označení pôvodu. Olej sa takisto skladuje v zapísaných skladoch a baliarňach, ktoré majú zariadenia vhodné na zabezpečenie optimálneho uchovania výrobkov. Regulačný výbor stanoví plán dohľadu až po konečnú certifikáciu olejov. Očíslovaná zadná etiketa vydaná regulačnou radou zaručuje, že oleje, na ktoré sa vzťahuje dané označenie, spĺňajú podmienky špecifikácie.

4.5 Metóda získavania: Olivovníky sa sadia do radov, pričom každý má najčastejšie k dispozícii plochu 8 x 8 m až 12 x 12 m, pretože každý strom má obvykle 3 päty, ktorých počet sa môže pohybovať od 1 do 4. Najväčšia časť olivového hája sa nezavlažuje. Uplatňované pestovateľské metódy sú rovnaké ako metódy, ktoré sa už tradične používajú v oblasti a šetria životné prostredie. Zberajú sa zdravé a zrelé plody priamo zo stromu tradičnými metódami: striasaním, mechanickou vibráciou alebo zmiešanou metódou (striasanie a mechanická vibrácia). Plody sa prepravujú do mlyna na olej vždy voľne uložené v prívesoch alebo pevných kontajneroch. Lisovanie sa robí v stanovených mlynoch na olej v lehote najviac 48 hodín od zberu. Olivy sa melú nepretržite pomocou kladivových mlynov, zotrvačného zariadenia povoleného v potravinárskom priemysle. Teplota pri miešaní hmoty sa kontroluje a nikdy nesmie presiahnuť 36 °C v najteplejšom bode. Jediným pomocným činidlom je riadne úradne schválený potravinársky mastenec používaný v maximálnej dávke 2,5 %. Oddelenie fáz sa realizuje hlavne odstreďovaním. Oleje získané druhým odstredením olivových hmôt (oleje „z druhého lisovania“) nemôžu byť certifikované pod označením pôvodu „Antequera“. Teplota vody pridanej do dekantačných nádob (horizontálnych odstrediviek) nesmie byť vyššia než 35 °C. Teplota vody pridanej do vertikálnych odstrediviek nesmie byť vyššia než 35 °C. Dekantácia olejov trvá najmenej 6 hodín pri využití odstreďovacieho postupu a 36 hodín pri postupe dekantácie gravitáciou. Extra panenský olej sa skladuje v pivnici v nádržiach z nehrdzavejúcej ocele, v kanistrách alebo nádržiach z ocele s povrchovou úpravou potravinárskej kvality. Nádrže v pivnici musia byť úplne uzavreté a musia byť vybavené prostriedkami na zabezpečenie správneho čistenia, systémom umožňujúcim pravidelnú drenáž a zariadení na odoberanie vzoriek. Pivnice musia byť klimatizované pri teplote vhodnej na správne uchovanie oleja. Chránené oleje sa nesmú prevážať voľne uložené mimo zemepisného pásma oblasti produkcie, aby sa zabezpečila sledovateľnosť a pôvod produktu. Oblasť spracovávania a oblasť balenia sa zhodujú s oblasťou produkcie. Balenie oleja sa uskutočňuje v zapísaných baliarňach, ktoré sa nachádzajú v geografickom pásme oblasti produkcie.

Požiadavka na pôvodnú obalovú úpravu má jasne za cieľ ochranu kvality a autenticity produktu a tým dobrej povesti označenia pôvodu, za ktorú nesú plnú a spoločnú zodpovednosť užívatelia uvedeného označenia, a niet pochybností o tom, že kontroly vykonané v oblasti produkcie, za ktoré zodpovedajú užívatelia označenia pôvodu, sú dôkladné a systematické a uskutočňujú ich odborníci, ktorí majú rozsiahle znalosti o vlastnostiach produktu.

Je náročné zisťovať, či nutné kontroly, ktoré sa musia vykonať na zaručenie kvality výrobku, sa účinne uskutočňujú mimo oblasti produkcie. V baliarňach je zabezpečené fyzické oddelenie úseku balenia od úseku akejkoľvek inej činnosti v rámci zapísanej baliarne a existujú tam systémy zabezpečovania kvality od okamihu prevzatia voľne uloženého oleja až po okamih vyexpedovania oleja v obaloch, certifikované podľa normy ISO-9001:2000 a jej neskorších revízií.

Olej sa plní do sklenených, špeciálne upravených kovových alebo keramických nádob na potravinárske účely.

4.6 Súvislosti: Prírodná oblasť Antequera sa rozprestiera na východnom okraji intrabetických preliačin Andalúzie. Vykazuje osobitné geograficko-morfologické a klimatické charakteristiky. Oblasť zahrňuje zníženú oblasť s miernou topografiou (400 – 600 m nad morom), obklopenou sústavou horských systémov nachádzajúcich sa na severe (Sierras susbéticas) a na juhu (Systema pénibético), ktoré jej zabezpečujú zvláštne mikroklimatické a pôdne podmienky pre pestovanie olivovníka.

Olivové háje sa nachádzajú v nadmorskej výške 400 až 600 metrov na stredne hlbokých a veľmi ílovitých pôdach (20 – 70 % uhličitanov). Odroda Hojiblanca je veľmi dobre prispôsobená tomuto druhu ílovitých pôd, pretože je náročná, čo sa týka získavania vápnika z pôdy. Na druhej strane so zreteľom na charakter Antequerskej preliačiny, kde sa nachádzajú rôzne úrovne riečnych terás, sa v pôde nachádza veľké množstvo terciárnych nánosov, medzi nimi červené íly z miopliocénu, ktoré poskytujú olivovníku veľké množstvo draslíka a umožňujú vysoký stupeň zadržiavania vlhkosti, čo napomáha vegetačným podmienkam olivovníka, pretože viac ako 90 % plochy, na ktorej je táto plodina vysadená, sa nezavlažuje.

Oblasť Antequera má mierne teplé stredozemské podnebie, mierne kontinentálneho charakteru vzhľadom na svoju polohu v intrabetických preliačinách Andalúzie. Poloha oblasti má za následok veľké teplotné výkyvy medzi letom a zimou a medzi dňom a nocou. Nízke teploty počas zimnej sezóny spôsobujú, že olivy a najmä odroda Hojiblanca dozrievajú pomalšie, čo má za následok zmenu obsahu kyselín v olejoch spočívajúcu v zvýšenej hladine kyseliny olejovej na úkor nasýtených a nenasýtených mastných kyselín.

Týmto environmentálnym podmienkam je odroda Hojiblanca, ktorá je hlavnou odrodou na viac ako 90 % plochy, na ktorej sa pestujú olivy, dokonale prispôsobená; táto oblasť je aj miestom, z ktorého sa táto odroda šírila v Andalúzii.

S výrobou olivového oleja sa v oblasti Antequera začalo v rímskom období – v 1. až 3. storočí pred Kristom – vďaka vidieckemu systému, ktorý tvorilo takmer päťdesiat villae olearias rozložených po celej oblasti. Archeologické pozostatky týchto villae olearias, ktoré preskúmal p. Romero (starosta mesta Antequera) v roku 1998, umožnili obnoviť rímske mlyny so všetkými súčasťami, ktoré opísali agronómovia klasickej historiografie, Plinius a Columellus. V súvislosti s tými rímskymi mlynmi boli objavené skamenené kôstky olív, ktoré Vysoká škola agronomického inžinierstva a lesov na univerzite v Córdobe klasifikovala ako odrodu Hojiblanca, čím sa potvrdil, že odroda Hojiblanca sa v tejto oblasti – ktorá je základom pre označenie pôvodu – pestuje už takmer 2000 rokov. Tento významný nález dokazuje, že pôvod odrody Hojiblanca môže byť spojený s oblasťou Antequera.

Historické archívy mesta Antequera potvrdzujú existenciu v 16. storočí „obecných nariadení o mlynoch na olej a olejkároch“, schválených mestskou radou Antequery v roku 1537 a potvrdených kráľom Karolom I. španielskym a o niekoľko rokov neskôr Karolom V. nemeckým. Podobné nariadenia pochádzajúce z roku 1598 boli nájdené aj v ďalšej obci tejto oblasti, v Archidone. V roku 1679 sa podľa katastra otca Francisca Cabreru z rádu Svätého Augustína nachádzalo v obci Antequera 2 400 ha olivových hájov a 61 mlynov na olej.

Zlatý vek pre olivovníky nastal v Antequere koncom 19. storočia a v prvej tretine 20. storočia, kedy došlo k výraznej expanzii olivovníka, ktorý sa rozšíril z plochy 26 755 ha v roku 1888 na 44 007 ha v roku 1922, podľa vtedajších údajov zozbieraných Generálnym riaditeľstvom pre poľnohospodárstvo Španielska. Veľký rozmach olivovníka počas tohto obdobia sa v oblasti prejavuje rozvojom priemyslu strojov pre mlyny na olej (lisy, mlyny, hydraulické čerpadlá atď.), vďaka tomu, že v meste Antequera pobýval v rokoch 1870 inžinier z Valencie Beltrán de Lis. Zlievárne nasledovníkov Beltrána de Lis (Luna, Alcaide, Herrera a Rodas), ktoré sa špecializovali na výrobu tohto druhu strojov, dodávali začiatkom 20. storočia stroje do mnohých mlynov a olejárni na juhu Španielska. Označenie „Antequera“ sa nachádzalo vždy vedľa pečate výrobcu na strojoch určených pre olejové mlyny.

4.7 Kontrolný orgán:

Názov: Consejo Regulador de la denominación de origen „Antequera“. Adresa: C/ Carrera, no 9. E-29300 Archidona (Málaga) Aptdo. Correos no 36

Kontrolný orgán je v súlade s normou EN-45.011.

4.8 Označovanie: Na etikete musí byť uvedený tento údaj: Denominación de Origen „ANTEQUERA“. Etikety schvaľuje regulačná rada. Zadné etikety čísluje a posiela regulačná rada.

4.9 Vnútroštátne požiadavky: Zákon 25/1970 z 2. decembra o štatúte viniča, vína a alkoholu. Vyhláška 835/1972 z 23. marca, ktorou sa schvaľuje zákonné nariadenie 25/1970. Nariadenie z 25. januára 1994, ktorým sa upresňuje zhoda medzi španielskymi právnymi predpismi a nariadením (EHS) č. 2081/92 o ochrane zemepisných označení a označení pôvodu poľnohospodárskych výrobkov a potravín. Kráľovské nariadenie 1643/1999 z 22. októbra 1999, ktorým sa upravuje postup podávania žiadostí o zápis do Registra Spoločenstva chránených označení pôvodu a chránených zemepisných označení.

(1) Európska komisia – Generálne riaditeľstvo pre poľnohospodárstvo – Unité Politique de qualité des produits agricoles – B-1049 Brusel